REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/33-24

19. april 2024. godine

B e o g r a d

ZAPISNIK

SA TREĆE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 19. APRILA 2024. GODINE

 Sednica je počela u 12,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Olja Petrović, Miloljub Albijanić, Aleksandar Jugović, Goran Milić, Stefan Kitanović, Branimir Jovanović, Jelena Milošević, Stefan Janjić i Dragana Rakić.

Sednici nisu prisustvovali članovi Odbora: Ivana Nikolić, Darko Laketić, Snežana Paunović, Đorđe Komlenski, Branko Lukić, Miroslav Aleksić i Vojislav Mihailović.

Sednici su prisustvovali zamenici članova Odbora: Nenad Krstić, zamenik Ivane Nikolić, Miroslav Petrašinović, zamenik Darka Laketića, Marko Milošević, zamenik Snežane Paunović, Bojan Torbica, zamenik Đorđa Komlenskog i Uroš Đokić, zamenik Miroslava Aleksića.

Na predlog predsednika, Odbor je jednoglasno utvrdio sledeći:

D n e v n i r e d:

 - usvajanje zapisnika sa Prve i Druge sednice Odbora -

1. Razmatranje ostavke koju je na funkciju narodnog poslanika podnela Nastasja Baković (01 broj: 118-1040/24 od 17. aprila 2024. godine);

2. Razmatranje zahteva Vesne Petković Savović, narodnog poslanika, za ostvarivanje prava na zakup stana u Beogradu (21 broj:120-912/24 od 02. aprila 2024. godine);

3. Razmatranje zahteva prof. dr Snežane Rakić, narodnog poslanika, za pribavljanje pozitivnog mišljenja za obavljanje drugog posla (21 broj: 02-993/24 od 11. aprila 2024. godine).

\* \* \*

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike sa 1. i 2. sednice Odbora.

 **Prva tačka dnevnog reda:** Razmatranje ostavke koju je na funkciju narodnog poslanika podnela Nastasja Baković

Predsednik Odbora je konstatovao da je ostavka Nastasje Baković overena u skladu sa zakonom kojim se uređuje overavanje potpisa i da je u zakonskom roku predata na pisarnicu Narodne skupštine.

 Predložio je da Odbor Narodnoj skupštini podnese izveštaj o nastupanju slučaja iz člana 131. stav 1. tačka 6) Zakona o izboru narodnih poslanika u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, s predlogom da Narodna skupština konstatuje prestanak mandata imenovanim narodnim poslanicima.

 Istovremeno je, povodom izveštaja, predložio da predsednik Odbora bude određen za izvestioca na sednici Narodne skupštine.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Nastasje Baković, izabrane sa Izborne liste SRBIJA PROTIV NASILjA – MIROSLAV MIKI ALEKSIĆ – MARINIKA TEPIĆ (STRANKA SLOBODE I PRAVDE, NARODNI POKRET SRBIJE, ZELENO-LEVI FRONT, NE DAVIMO BEOGRAD, EKOLOŠKI USTANAK – ĆUTA, DEMOKRATSKA STRANKA, POKRET SLOBODNIH GRAĐANA, SRBIJA CENTAR, ZAJEDNO, POKRET ZA PREOKRET, UDRUŽENI SINDIKATI SRBIJE „SLOGA“, NOVO LICE SRBIJE) , nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština, u smislu člana 133. istog zakona, konstatuje da je imenovanoj prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa čl. 134. i 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje zahteva Vesne Petković Savović, narodnog poslanika, za ostvarivanje prava na zakup stana u Beogradu

Predsednik je informisao prisutne da je Odboru dostavljen zahtev Vesne Petković Savović, za ostvarivanje prava na ispaltu mesečne naknade na ime zakupa stana u Beogradu; da Odbor prema Odluci o poslaničkoj naknadi može da odluči da se narodnom poslaniku, koji nema prebivalište u Beogradu i ne koristi pravo na hotelski smeštaj, na lični zahtev, isplati mesečna naknada na ime zakupa stana u Beogradu u ukupnom iznosu od 35.000,00 dinara. Napomenuo je da su uz zahtev priložen overen ugovor o zakupu stana u Beogradu.

Diskusije nije bilo.

Odbor je, na predlog predsednika, jednoglasno doneo Rešenje o utvrđivanju prava na mesečnu naknadu na ime zakupa stana u Beogradu u iznosu od 35.000,00 dinara za Vesnu Petković Savovoć, počev od 1. maja 2024. godine.

**Treća tačka dnevnog reda**: Razmatranje zahteva prof. dr Snežane Rakić, narodnog poslanika, za pribavljanje pozitivnog mišljenja za obavljanje drugog posla

Predsednik Odbora je upoznao članove da je prof. dr Snežane Rakić uputila Odboru zahtev za pribavljanje pozitivnog mišljenje da uz funkciju narodnog poslanika koju obavlja na stalnom radu, obavlja drugi posao, na osnovu ugovora o dopunskom radu koji je dostavila uz zahtev, kao i dopis Agencije za sprečavanje korupcije kojim je upućena da prethodno zatraži mišljenje Odbora. Ukazao je i da je članom 46. stav 3. Zakona o sprečavanju korupcije propisana dužnost javnog funkcionera koji namerava da obavlja drugi posao, da o tome zatraži saglasnost Agencije; da javni funkcioner uz zahtev dostavlja pozitivno mišljenje organa koji ga je izabrao na javnu funkciju, te da je mišljenje Odbora prethodni uslov da bi Agencija mogla da rešava o potpunom i urednom zahtevu.

Diskusije nije bilo.

Odbor je, na predlog predsednika, jednoglasno prihvatio zahtev i dao pozitivno mišljenje da prof. dr Snežana Rakić, uz funkciju narodnog poslanika na stalnom radu može da obavlja i drugi posao - dopunski rad na osnovu ugovora zaključenog sa Opštom bolnicom „ MEDIGRUOP“, Beograd.

 \*\*\*

Sednica je završena u 12,15 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Milenko Jovanov